Virallisen tietotoimiston lakkauttaminen n:o 3
N:o 30/9 A.D.V.K.

1920

N:o 535

1920, kesäkuun 9 päivänä

Osakeyhtiö Suomen Tietotoimistolle.

  Sittenkun Pääministeri on allekirjoittaneelle antanut tehtäväksi ottaa selkoa siitä, mitä oheenliitetyn Kauppalehti O.Y:n kirjelmän johdosta mahdollisesti voitaisiin tehdä, saan kunnioittaen kääntyä Tietotoimiston puoleen pyynnöllä, että Tietotoimisto ottaisi asian uudelleen harkittavakseen.

Koska ehdotus, että Kauppalehdelle varattaisiin tilaisuus itse saada haluamansa uutiset suoraan Valtioneuvostolta, on ristiriidassa Valtioneuvoston ja Tietotoimiston välillä tehdyn sopimuksen kanssa eikä sitä käsitykseni mukaan voida hyväksyä, lienee ainoa mahdollisuus asian ratkaisemiseksi siinä, että Tietotoimisto katsoo mahdolliseksi antaa Kauppalehdelle alennettua, kohtuullista maksua vastaan vain sen uutisaineiston, jota Kauppalehti voi käyttää.

Odotan Tietotoimiston vastausta asiassa, voidakseni esitellä sen Pääministerille.

Artur Degerholm.

</div>

Lähde
 Kansallisarkistossa oleva valtioneuvoston kanslian puhtaaksikirjoitetut kirjekonseptit 1920, Db:2.

Valtioneuvoston kanslian kirjeet